กม.ค้ำประกันป่วน แบงก์รื้อกฎปล่อยกู้
หลังจากที่สภานิติบัญญัติแห่งชาติ (สนช.) ได้ผ่านประมวลกฎหมายแพ่งและพาณิชย์ (ฉบับที่ 20) พ.ศ. 2557
23 พ.ย. 2557

หลังจากที่สภานิติบัญญัติแห่งชาติ (สนช.) ได้ผ่านประมวลกฎหมายแพ่งและพาณิชย์ (ฉบับที่ 20) พ.ศ. 2557 ฉบับแก้ไขเพิ่มเติม ว่าด้วยเรื่องการค้ำประกันและจำนอง โดยประกาศในราชกิจจานุเบกษา เมื่อวันที่ 13 พ.ย. และจะมีผลบังคับใช้ในเดือน ก.พ. 2558 ปรากฏว่าการแก้ไขกฎหมายดังกล่าวได้ส่งผลกระทบให้ธนาคารพาณิชย์จะต้องปรับแผนการปล่อยสินเชื่อใหม่ รวมทั้งต้องมีความเข้มงวดในการปล่อยสินเชื่อมากขึ้น ซึ่งทำให้ประชาชนเข้าถึงสินเชื่อได้ยากขึ้นด้วย
ทั้งนี้ สาระสำคัญของกฎหมายดังกล่าว มีเจตนาจะคุ้มครองผู้ค้ำประกันมากขึ้นกว่ากฎหมายแพ่งและพาณิชย์ฉบับเดิม โดยมีการจำกัดวงเงินสูงสุด ระยะเวลาการค้ำประกัน ขณะที่ผู้ค้ำไม่ต้องรับผิดอย่างเดียวกับลูกหนี้ รวมทั้งไม่ต้องรับผิดในหนี้เกินราคาทรัพย์สินที่จำนอง กรณีผิดนัดชำระหนี้เจ้าหนี้ต้องขายทอดตลาดทรัพย์สินภายใน 1 ปี ฯลฯ ต่างจากกฎหมายเดิมที่ให้ผู้ค้ำประกันรับภาระหนี้โดยไม่มีระยะเวลาสิ้นสุดเช่นเดียวกับลูกหนี้
อย่างไรก็ตาม ธนาคารแห่งประเทศไทย (ธปท.) เตรียมหารือกับสมาคมธนาคารไทยเพื่อหาทางออกปัญหาดังกล่าว และล่าสุดนายสมหมาย ภาษี รมว.คลัง เตรียมหารือกับนักกฎหมายเพื่อหาทางการแก้ปัญหานี้ เนื่องจากเกรงว่าจะกระทบกับการดำเนินของธนาคารพาณิชย์และเศรษฐกิจของประเทศอย่างรุนแรง 
ไฟเขียวภาษีมรดกขึ้นเงินเดือน
คณะรัฐมนตรี (ครม.) มีมติเมื่อวันที่ 18 พ.ย.ที่ผ่านมา เห็นชอบร่าง พ.ร.บ.ภาษีการรับมรดก และร่าง พ.ร.บ.แก้ไขเพิ่มเติมประมวลรัษฎากร โดยหลักการจะมีการเก็บภาษีมรดกส่วนที่เกิน 50 ล้านบาท ซึ่งคาดว่ามีประมาณ 1 หมื่นคน 
โดยก่อนหน้าที่จะมีการเสนอ ครม. นายสมหมาย ภาษี รมว.คลัง ออกมายอมรับว่า มีความเห็นขัดแย้งกันมากเกี่ยวกับการออกกฎหมายจัดเก็บภาษีมรดก แต่กระทรวงการคลังยืนยันจะเสนอร่างกฎหมายดังกล่าว เพื่อให้เกิดความเป็นธรรมและลดความเหลื่อมล้ำในการจัดเก็บภาษี
นอกจากนี้ ที่ประชุม ครม.เห็นชอบร่างระเบียบกระทรวงการคลังว่าด้วยการเพิ่มค่าครองชีพให้ข้าราชการและลูกจ้างประจำของส่วนราชการ โดยมีการปรับเพดานเงินเดือนขั้นสูงจาก 12,285 บาท เป็น 13,285 บาท และปรับเงินเพิ่มการครองชีพจาก เดือนละ 1,500 บาท เป็น 2,000 บาท แต่เมื่อรวมกับเงินเดือนแล้ว ต้องไม่เกินเดือนละ 13,285 บาท ส่วนผู้ที่มีรายได้ไม่ถึงเดือนละ 1 หมื่นบาท ให้เพิ่มค่าครองชีพจนถึงเดือนละ 1 หมื่นบาท ซึ่งจะรวมถึงลูกจ้างชั่วคราวที่กำหนดคุณสมบัติเฉพาะตำแหน่งต้องใช้ผู้สำเร็จการศึกษาต่ำกว่าระดับปริญญาตรี และทหารกองเกิน ที่ได้ค่าจ้างหรือเงินเดือนไม่ถึง 1 หมื่นบาทด้วย โดยมีผลย้อนหลังตั้งแต่วันที่ 1 ต.ค. 2557 เป็นต้นไป 
ธนาคารโลกแฉไทยโกงภาษีสูง
นายสมหมาย ภาษี รมว.คลัง เปิดเผยว่า ได้สั่งให้กรมสรรพากรไปศึกษาหาทางอุดช่องโหว่การโกงและเลี่ยงการเสียภาษีเป็นแพ็กเกจมาเสนอให้คลังพิจารณาโดยเร็ว หลังจากได้รับรายงานผลวิจัยจากธนาคารโลก ว่าประเทศไทยมีการโกงภาษีกันมาก โดยเฉพาะภาษีมูลค่าเพิ่ม (แวต) ที่มีการโกงถึง 30% จากที่ควรจะเก็บได้ 
คลังธปท.คาดจีดีพีปีหน้าโต 4.8%
กระทรวงการคลังและธนาคารแห่งประเทศไทย (ธปท.) ได้คาดการณ์การขยายตัวทางเศรษฐกิจปี 2558 ในอัตราใกล้เคียงกัน คือ 44.8% โดยนายเอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง (สศค.) มั่นใจว่า ในปีหน้าเศรษฐกิจไทยจะโต 4% เพราะการบริโภคภาคเอกชนเริ่มกลับมาเป็นขยายตัว และราคาน้ำมันที่ปรับลดลง ทำให้ประชาชนมีกำลังซื้อมากขึ้น
ด้าน นายดอน นาครทรรพ ผู้อำนวยการสำนักเศรษฐกิจมหภาค ฝ่ายนโยบายเศรษฐกิจการเงิน ธปท. กล่าวว่า ปี 2558 ธปท.ประเมินจีดีพีโต 4.8% แต่จะมีการทบทวนตัวเลขอีกครั้งในเดือน ธ.ค. 2557 ส่วนเศรษบกิจในปีนี้น่าจะขยายตัวต่ำกว่าที่ ธปท.เคยประมาณการไว้ที่ 1.5% เนื่องจากการส่งออกไม่ฟื้นตัวตามคาด